Dôvodová správa

Všeobecná časť
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách a o postupoch posudzovania zhody na prepravné tlakové zariadenia je predkladaný v súvislosti s prístupovým procesom Slovenskej republiky do Európskej únie a zapracovaním požiadaviek predpisov EÚ do právneho poriadku Slovenskej republiky. Ide o požiadavky, ktoré zabezpečujú voľný pohyb tovaru, odstraňujú prekážky slobodného poskytovania prepravných služieb a zvyšujú bezpečnosť a ochranu zdravia pri preprave nebezpečných látok.
Návrh nariadenia vlády je predkladaný na základe úlohy C.1 uznesenia vlády Slovenskej republiky č. 1203 zo dňa 19.12.2001, ktorým bol schválený Plán legislatívnych úloh vlády na rok 2002. Úloha bola do plánu zaradená na základe Pravidelnej správy EK o pripravenosti SR na členstvo v EÚ z 13.11. 2001.
Predkladaný návrh má formu aproximačného nariadenia vlády a zároveň je vykonávacím predpisom k zákonu č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z.z. (ďalej len “zákon”). Návrh nariadenia vlády transponuje smernicu Rady 1999/36/ES z 29. apríla 1999 o prepravovateľných tlakových zariadeniach, ktorá bola zmenená a doplnená:
-	smernicou Komisie 2001/2/ES zo 4. januára 2001 prispôsobujúcou technickému pokroku smernicu Rady  1999/36/ES o prepravných tlakových zariadeniach, 
-	rozhodnutím Komisie z 25. januára 2001, odkladajúcim dátum implementácie smernice Rady 1999/36/ES pre niektoré prepravné tlakové zariadenia, 
-	smernicou Komisie 2002/50/ES zo 6. júna 2002 prispôsobujúcou technickému pokroku smernicu Rady 1999/36/ES o prepravných tlakových zariadeniach  
-	korrigendom smernice Rady 1999/36/ES ( publikovanom v OJ L 168/58 z 27.06.2002). 

Transponovaná smernica obsahuje a harmonizuje postupy posudzovania zhody pre tie prepravné tlakové zariadenia, ktoré sú používané v železničnej a cestnej preprave na prepravu niektorých nebezpečných látok. Technické požiadavky na prepravné tlakové zariadenia sú obsiahnuté v predpisoch ADR a RID, sú predmetom smerníc 1994/55/ES, 1996/49/ES, 1984/525/EHS, 1984/526/EHS, 1984/527/EHS a tiež príslušných technických noriem. Tieto smernice neboli zatiaľ transponované do právneho poriadku Slovenskej republiky. Predpisy ADR a RID, ich úplné a aktuálne znenie nebolo zverejnené v Zbierke zákonov SR. Môžeme sa oprieť o vyhlášky MZV č. 64/1987 Zb. resp. 8/1985 Zb., ďalej o oznámenie MZV SR č. 243/1996 Z. z. o uskutočnení notifikácie sukcesie SR do Európskej dohody o medzinárodnej preprave nebezpečných vecí (ADR) a o oznámenie MZV SR č. 15/2001 Z. z. o prijatí zmien a doplnkov k RID.  
Účelom predkladaného nariadenia vlády je vytvorenie podmienok pre zavedenie jednotného trhu v doprave so zameraním na voľný pohyb prepravných tlakových zariadení, uľahčenie používania týchto zariadení na území členských štátov, odbúranie viacnásobných schvaľovacích postupov, certifikácií a pravidelných kontrol podľa národnej legislatívy toho štátu, na území ktorého sa zariadenia práve používajú a harmonizácia postupov posudzovania zhody pre zariadenia používané v železničnej a cestnej preprave vybraných nebezpečných látok.

Po nadobudnutí účinnosti nariadenia bude mať výrobca alebo jeho splnomocnenec na posúdenie zhody prepravného tlakového zariadenia s technickými predpismi k dispozícií viacero postupov posudzovania zhody a ich kombinácií v závislosti od kategórie zariadenia. Konečným dokladom o bezpečnosti prepravného  tlakového zariadenia bude vyhlásenie o zhode vydané výrobcom. Návrh nariadenia vlády dáva väčšiu rozhodovaciu právomoc výrobcom a kladie na nich vyššiu zodpovednosť za bezpečnosť vyrobených tlakových zariadení. Prepravné tlakové zariadenie bude podľa návrhu nariadenia podliehať ďalej pravidelným kontrolám podľa podmienok obsiahnutých v nariadení. Tieto kontroly môžu byť vykonané v ktoromkoľvek členskom štáte ES
Týmto návrhom nariadenia sa zároveň zrušuje nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov. Uvedené nariadenie však bude nahradené opatrením Úradu pre normalizáciu, metrológiu a skúšobníctvo SR o zaradení výrobkov medzi určené výrobky, ktoré bude vydané na základe § 9 ods. 7 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., čím sa zabezpečí pružnejšia a efektívnejšia reakcia na výsledky screeningového procesu, najmä v oblasti súladu s článkami 28-30 Zmluvy o ES a splnenie jednej zo základných podmienok pre vstup SR do EÚ, zosúladenie práva v tejto oblasti s právom EÚ aj v neharmonizovanej oblasti. 
	Návrh nariadenia vlády nebude mať finančný dopad na štátny rozpočet, rozpočty obcí ani na rozpočty vyšších územných celkov. S týmto vyjadrením predkladateľa sa stotožňuje aj Ministerstvo financií SR vo svojom stanovisku, ktoré predložilo v rámci medzirezortného pripomienkového konania. Návrh nariadenia vlády nebude mať negatívny dopad na životné prostredie alebo na zamestnanosť.
Predpokladá sa finančný dopad na výrobcov, dovozcov a užívateľov prepravných tlakových zariadení, ktorý súvisí so zavedením procedúr posudzovania zhody nových zariadení, s opätovným posúdením zhody už vyrobených zariadení a s pravidelnou kontrolou týchto zariadení. Miera finančného dopadu bude závisieť od stupňa ich prispôsobenia sa požiadavkám príslušných postupov posudzovania zhody, ktoré sú uvedené v prílohe nariadenia. Z tohto dôvodu bol materiál predložený aj na rokovanie Rady hospodárskej a sociálnej dohody Slovenskej republiky.

Návrh nariadenia je v súlade s Ústavou Slovenskej republiky, zákonmi a ďalšími všeobecne záväznými právnymi predpismi platnými v SR.

D o l o ž k a     z l u č i t e ľ n o s t i
návrhu nariadenia vlády Slovenskej republiky s právom Európskych spoločenstiev a s právom Európskej únie

1.	Navrhovateľ právneho predpisu: Vláda  Slovenskej republiky.

2.	Názov návrhu právneho predpisu: Nariadenie vlády Slovenskej republiky, ktorým sa ustanovujú podrobnosti o technických požiadavkách a o  postupoch posudzovania zhody na prepravné tlakové zariadenia .

3.	Záväzky Slovenskej republiky vo vzťahu k  Európskym spoločenstvám a Európskej únii:
a)	problematika návrhu nariadenia vlády je prioritou podľa
-	čl. 70 Európskej dohody o pridružení v oblasti ochrany pracovníkov na pracovisku, ochrany zdravia a života ľudí, zvierat, rastlín, ochrany spotrebiteľa, technických pravidiel a noriem,
-	Národného programu pre prijatie acquis z roku 2001, kapitola 1 - Slobodný pohyb tovaru,
-	Partnerstva pre vstup, v ktorom Slovenská republika prevzala na seba záväzok zosúladiť vnútroštátnu legislatívu s legislatívou EÚ v oblasti technických požiadaviek a postupov posudzovania zhody na výrobky,
-	Bielej knihy (Príprava asociovaných krajín strednej a východnej Európy na integráciu do vnútorného trhu Európskej únie), kapitola 2 - Voľný pohyb a bezpečnosť priemyselných výrobkov – nový prístup,
-	screeningu, kapitola 2 - Slobodný pohyb tovaru.

Návrh nariadenia vlády je:
-	úlohou č. 5 zahrnutou do Plánu legislatívnych úloh vlády SR na december r. 2002,
-	úlohou č. 1.8 zahrnutou do Prioritných úloh vlády SR na rok 2002,
-	prioritou vyplývajúcou pre SR z Pravidelnej správy Európskej únie o stave pripravenosti SR na členstvo v EÚ z 13.11.2001, z ktorej vyplývajú prioritné úlohy vlády SR (bod č. B.31 uznesenia vlády SR č.1154/2001).

b)  v negociačnej pozícií ku kapitole č. 1 Slobodný pohyb tovaru prevzala Slovenská republika záväzok akceptácie acquis a harmonizácie legislatívy v tejto kapitole.

4.	Problematika návrhu nariadenia vlády:

a)	je upravená v práve Európskych spoločenstiev najmä:
-	v smernici  Rady 1999/36/ES z 29. apríla 1999 o prepravných tlakových zariadeniach,
-	v smernici Komisie 2001/2/ES zo 4. januára 2001 prispôsobujúcej technickému pokroku smernicu Rady  1999/36/ES o prepravných tlakových zariadeniach 
-	v rozhodnutí Komisie z 25. januára 2001, odkladajúcej dátum implementácie smernice Rady 1999/36/ES pre niektoré prepravné tlakové zariadenia. 
-	v smernici Komisie 2002/50/ES zo 6. júna 2002 prispôsobujúcej technickému pokroku smernicu Rady  1999/36/ES o prepravných tlakových zariadeniach 
-	v korrigende smernice Rady č. 1999/36/ES, publikované v OJ L 168/58 z 27.06.2002

Úpravy týkajúce sa prepravných tlakových zariadení vychádzajú zo zásady:

-	zbližovania právnych predpisov členských štátov v rozsahu potrebnom na fungovanie jednotného trhu  v doprave, zabezpečenia voľného pohybu prepravných tlakových zariadení a odstránenia prekážok slobody poskytovania prepravných služieb,
-	harmonizácie schvaľovacích postupov  tejto skupiny určených výrobkov, uplatnenia postupov posudzovania zhody založených na moduloch, uznávania schvaľovacích osvedčení, odstraňovania technických prekážok obchodu,
-	zabezpečiť rovnakú minimálnu úroveň ochrany používateľov tlakových zariadení a zlepšiť bezpečnosť a ochranu zdravia pri preprave nebezpečných látok.

Revidovaný preklad smernice  sa nachádza v databáze prekladov  Centrálnej prekladateľskej jednotky sekcie Inštitút pre aproximáciu práva  Úradu vlády Slovenskej republiky.

5.	Stupeň zlučiteľnosti návrhu nariadenia vlády s právom Európskych spoločenstiev a s právom Európskej únie:

       b) úplná 

6.	Gestor (spolupracujúce rezorty):
 
 Ministerstvo dopravy pôšt a telekomunikácií  Slovenskej republiky.

7.	Účasť expertov pri návrhu a príprave nariadenia vlády a  ich stanovisko           k zlučiteľnosti návrhu s právom Európskych spoločenstiev a právom Európskej únie:
      
V Bratislave sa 11 – 13. marca 2002 uskutočnil odborný seminár za účasti dánskeho experta Per Scherlinga z Arbejdstilsynet – národného úradu pre pracovné prostredie k problematike smernice Rady 1999/36/ES. Na tvorbe návrhu nariadenia vlády sa nezúčastnil.

Osobitná časť

K §1  Predmet úpravy
Ustanovuje, že nariadením vlády sa do legislatívy SR transponuje Smernica ES, uvedená v prílohe č. 1. Ustanovuje vo všeobecnej polohe predmet tohoto nariadenia, vymedzuje okruh určených výrobkov “prepravné tlakové zariadenia” a zároveň vymenúva zariadenia, ktoré do skupiny určených výrobkov nepatria. 

K § 2   Posudzovanie  zhody nového prepravného tlakového  zariadenia
 Určuje ktoré postupy posúdenia zhody sa použijú v prípade nového prepravného tlakového zariadenia, ktoré vykoná autorizovaná osoba. Ustanovuje spôsob posúdenia zhody pre ventily a iné príslušenstvo s priamymi bezpečnostnými funkciami ( bezpečnostné príslušenstvo). Ak podrobné technické požiadavky na bezpečnostné príslušenstvo neobsahujú predpisy ADR, resp. RID, potom je posudzovanie zhody tohto bezpečnostného príslušenstva vykonávané podľa nariadenia vlády č. 576/2002 Z.z., ktorým sa ustanovujú podrobnosti o technických požiadavkách a o postupoch posudzovania zhody na tlakové zariadenia.

K § 3  Posudzovanie zhody používaného prepravného tlakového  zariadenia
Ustanovuje, kedy a ktoré postupy, bližšie popísané v prílohe nariadenia, použije autorizovaná osoba pred opätovným uvedením do prevádzky používaných prepravných tlakových zariadení. 

K § 4   Pravidelné kontroly 
Ustanovuje povinnosť vykonávať pravidelné kontroly prepravných tlakových zariadení. Ustanovuje, ktoré postupy pri pravidelnej kontrole použije autorizovaná osoba. Postupy sú rozpracované v prílohe nariadenia.

K § 5  Autorizovaná  osoba
Ustanovuje požiadavky kladené na autorizované osoby  na plnenie požiadaviek tohoto nariadenia. Základné požiadavky na autorizované osoby sú obsiahnuté v § 11 zákona č. 264/1999 Z.z., podrobnosti o požiadavkách na tieto osoby obsahuje príloha nariadenia. 
K § 6   Označovanie
Určuje formu a požiadavky na označovanie nádob, cisterien a ventilov prepravných tlakových zariadení. Grafický tvar značky zhody je uvedený v prílohe nariadenia. 

K § 7  Spoločné a prechodné ustanovenia
Stanovuje prechodné obdobie počas ktorého sa môžu uviesť na trh a do prevádzky zariadenia, vyrobené podľa predpisov, platných pred účinnosťou tohto nariadenia. Prechodné obdobie vychádza z príslušných predpisov ES. 
Obsahuje ustanovenie o platnosti doterajších predpisov na spájanie s ďalším vybavením a označovanie zariadení farebnými kódmi.

K § 8  Zrušovacie ustanovenie
Zrušuje nariadenie vlády Slovenskej republiky č. 400/1999 Z. z., ktorým sa ustanovujú podrobnosti o technických požiadavkách na ostatné určené výrobky v znení neskorších predpisov.

K § 9 Účinnosť
Účinnosť predkladaného nariadenia sa navrhuje od 1. júna 2003 okrem §1 ods. 5 písm. d), ktorého účinnosť bude od dňa platnosti zmluvy o pristúpení SR k ES.

K prílohe č. 1
V súlade so zákonom č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky sa označuje vykonávaný právny akt Európskeho parlamentu a Rady a údaj o tom, kde sa nachádza preklad transponovanej smernice.

K prílohe č. 2
Obsahuje zoznam nebezpečných látok podľa § 1 ods. 3 písm. b) 

K prílohe č. 3
Ustanovuje konkrétne postupy pri posudzovaní zhody nového prepravného tlakového zariadenia, pri posudzovaní zhody používaného prepravného tlakového zariadenia pred jeho opätovným uvedením do prevádzky a pri pravidelnej kontrole prepravného tlakového zariadenia. Ustanovuje podrobné úlohy výrobcu a autorizovanej osoby pri posudzovaní zhody.

K prílohe č. 4
Ustanovuje tri kategórie prepravných tlakových zariadení. Ustanovuje, podľa ktorých postupov posudzovania zhody, bližšie popísaných v prílohe č. 3, časti I., sa má postupovať  pri jednotlivých kategóriách prepravných tlakových zariadení.

K prílohe č. 5
Ustanovuje podrobnosti o požiadavkách na  autorizované osoby, poverené na výkon činností podľa tohto nariadenia, ktoré musia byť nestranné, odborne a technicky na požadovanej úrovni, profesionálne bezúhonné, musia dodržiavať povinnosť mlčanlivosti a mať stanovenú určitú zodpovednosť.

K prílohe č. 6
Príloha obsahuje vyobrazenie značky zhody, ktorá má tvar písmena  (pí).